Gitte Lillelund Bech (V), 2010-04-28:
Først vil jeg slå fast, at den militære indsats i Afghanistan drejer sig om at skabe den nødvendige sikkerhed, sådan at der også kommer civil udvikling.
Det vil sige, at konflikten i Afghanistan og konflikten med Taleban ikke kan løses med militære midler alene.
Som jeg nævnte før i min besvarelse af spørgsmål 1773, er det vigtigt, at vi er i Afghanistan for at kunne bidrage til den nationale, den regionale og den globale sikkerhed, fordi vi skal forhindre, at Afghanistan igen bliver et fristed for terrorister.
Det var det, der var tilfældet, da Taleban sad på magten, de gav sådan set rum til Al-Qaeda – Al-Qaeda, som i øvrigt angreb vores værdier den 11. september 2001.
Når vi er i Afghanistan militært, synes jeg, man skal huske på, at vi også er der civilt, for det, vi jo også skal tage fat i, er hele opbygningen eller genopbygningen af Afghanistan.
Vi skal fortsætte den demokratiske udvikling, som man er inde i, og fortsætte den her civile udvikling, som man også er inde i.
Normalt plejer jeg lidt populært at sige, at når vi er i Afghanistan, skal vi have tre par fodtøj med: Vi skal have et par støvler – det er det militære ben; så skal vi have et par sandaler – det er den civile genopbygning; men så skal vi også have et par pæne sko til de politiske opgaver, hvilket bl.a. er at hjælpe med at understøtte de politiske strukturer, der er.
Der er et parlament, som lige i øjeblikket rent faktisk har afvist en stor del af ministrene, fordi de i parlamentet er uenige med præsidenten.
Det er da for mig noget, der vidner om, at der sker en udvikling og en demokratisk udvikling i Afghanistan.
Når vi så kommer til tallene, for det er også dem, hr. Hækkerup spørger om, vil jeg sige, at det, vi oplever i Afghanistan i øjeblikket, er, at der kommer 30.000 flere amerikanske soldater og mere end 7.000 øvrige NATO-soldater til Afghanistan i løbet af 2010 og 2011, og det er primært for at løse træningsopgaver og sikkerhedsopgaver.
Det vil sige, at vi kommer op på at have ca. 120.000 soldater fra ISAF-styrken, og det betyder, at vi kan træne flere afghanske sikkerhedsstyrker.
For at komme til tallene: Hele planen er, at antallet af afghanske soldater i 2010 skal være oppe på at være 134.000, og at antallet af afghanske politifolk skal være 109.000.
Altså, jeg må så – jeg vil ikke sige med skam – melde til hr. Klaus Hækkerup, at jeg ikke står med den rapport i hånden, for der blev sådan set ikke spurgt til den konkrete rapport i det spørgsmål, der er stillet her, og derfor kan jeg ikke forholde mig til den.
Det, jeg baserer min vurdering på, er jo i høj grad, hvad vi i NATO baserer vores vurdering på.
Det er i høj grad, hvad McCrystal vurderer, hvad Sedwill, som er NATO's højeste civile repræsentant i Kabul, vurderer.
Og de siger til mig direkte: Det går faktisk bedre, end hvis vi ser tilbage på 2006.
Der er 7 millioner børn nu, der kommer i skole, og det var der ikke under Taleban.
Heraf er 2 millioner piger, og de gik slet ikke i skole under Taleban.
Det er da for mig noget, der signalerer fremskridt.
Der er blevet vaccineret, jeg ved ikke hvor mange børn, men rigtig, rigtig mange, flere hundrede tusinde børn i vaccinationsprogrammer, som er igangsat bl.a. under FN-hatten.
Det går bestemt ikke tilbage.